གླིང་གེ་སར་རྒྱལ་པོའི་སྒྲུང་ནི་བོད་ཀྱི་དམངས་ཁྲོད་རང་བཞིན་གྱི་རྩོམ་རིགས་གྲགས་ཅན་ཞིག་ཡིན་ཞིང་།སྒྲུང་དཔེ་མང་ཆེ་བ་ཡི་གེ་ཙམ་ཡང་མི་ཤེས་མཁན་གྱི་མིས་བློ་ཐོག་ནས་བཤད་པའམ་བབ་སྒྲུང་ཡིན་ཞིང།ད་ཆ་འཚོལ་སྒྲུབ་དང་དཔར་སྐྲུན་བྱས་ཟིན་པའི་སྒྲུང་དཔེ་ཧ་ཅང་མང་པོ་ཡོད་པ་དང་།འཛམ་གླིང་གི་དཔའ་བོའི་རྟོགས་པ་བརྗོད་པའི་ལོ་རྒྱུས་ཀྱི་སྙན་རྩོམ་རིང་ཤོས་སུ་གྲགས།གེ་སར་གྱི་སྒྲུང་ཡིག་ཁག་ནི་བོད་ཀྱི་ལོ་རྒྱུས་དང་།ཆོས་ལུགས་དད་མོས།སྤྱི་ཚོགས་ཀྱི་བསམ་བློ།འཚོ་བ་དང་ཡུལ་སྲོལ་གོམས་གཤིས།མི་རིགས་ཀྱི་དམངས་ཁྲོད་རྩོམ་རིགབོད་ཀྱི་སྐད་ཡིག་གི་སྒྱུ་རྩལ་བཅས་ལ་དཔྱོད་པའི་མེ་ལོང་ལྟ་བུ་ཞིག་ཡིན།གེ་སར་གྱི་སྒྲུང་ཡིག་ནང་།ཕྱོགས་བཞིའི་དགྲ་བཞི་དང་།རྫོང་ཆེན་བཅོ་བརྒྱད་སོགས་ཁ་གཏད་ཀྱི་རྒྱལ་ཕྲན་དག་དབང་དུ་བསྡུས་ཏེ་རིམ་བཞིན་སྟོབས་འབྱོར་ལྡན་པའི་གཅིག་གྱུར་གྱི་རྒྱལ་ཁམས་ཤིག་བཙུགས་པ་དང་།སངས་རྒྱས་ཀྱི་བསྟན་པ་ཕྱོགས་སུ་སྤེལ་ཚུལ་བཅས་གསལ་ཡོད།